Monsoon เป็นร้านอาหารที่ถูกจัดอันดับให้อยู่อันดับต้นๆ ของ Tripadvisor ค่ะ เราเมียงมองหมายตาร้านนี้เพราะเป็นร้านที่อยู่ใกล้กับที่พักค่อนข้างมาก ถึงแม้ว่าข้อมูลจากเว็บไซท์ในปัจจุบันจะมีคนคอมเม้นต์ว่ามาตรฐานร้านต่ำลงแล้ว แต่ไม่ลองก็ไม่รู้ใช่มั้ยคะ

ร้าน Monsoon ตั้งอยู่บนถนน Thein Phyu (lower block) คือถ้าเดินอยู่แถวนั้นบรรยากาศอาจจะไม่คิดเลยว่ามีร้านหรูหราแบบนี้อยู่ด้วยค่ะ ฮ่าๆ ลักษณะร้านเป็นตึกรูปทรงโบราณนิดๆ สวยงามมากค่ะ โดยเฉพาะตอนเย็นๆ ที่เปิดไฟสว่างให้แสงไฟลอดออกมาจากในร้าน อู้หู สวยมากๆ มีป้ายร้านเห็นได้ชัดเจนค่ะ

ร้านนี้หากต้องการมาตอนค่ำๆ หรือหลายคนควรจองไปก่อนนะคะ วันที่เราไปใช้บริการไม่ได้จองไปก่อน พนักงานพยายามหาโต๊ะให้ ก็ค่อนข้างยากเหมือนกันค่ะ แต่สุดท้ายก็ได้โต๊ะนั่ง เย้! 

เมนูอาหารของทางร้านมีอาหารเกือบครบทุกชาติในอาเซียน ทั้งพม่า ไทย เวียดนาม ลาว ฯลฯ ค่ะ แต่เราตั้งใจมากๆ ว่าจะมาจัดอาหารพม่ากัน ก็เลยสั่งอาหารพม่าแทบทั้งหมดค่ะ หลังสั่งอาหารไปแล้วจะได้ออเดิร์ฟเป็นถั่วลิสงคั่วมาให้ ซึ่งเติมได้ไม่อั้น เรากินกันไปทั้งหมดสามจานเลยค่ะ พนักงานคงตกใจ ฮ่าๆ ถั่วที่นี่รสหวานธรรมชาติ เคี้ยวเพลิน อร่อยกว่าถั่วไทยเยอะเลย

+ Fish cake curry (5800 kyat)
เมนูนี้เป็นอาหารพม่าค่ะ ลักษณะคล้ายทอดมันปลากรายบ้านเราเลย แต่อันนี้จะเหนียวค่อนข้างมาก แกงมาในน้ำแกงที่มันๆ ค่ะ ถามว่าอร่อยมั้ย ให้ 2 คะแนน จาก 5 อะค่ะ แหะๆ

+ Pork sweet (5800 kyat)
เมนูนี้เป็นเมนูอาหารพม่าที่โอเคเลยค่ะ เป็นเนื้อหมูที่แกงมาในน้ำแกงมันๆ พอดีเนื้อหมูนุ่มมากกกก ได้ใจไปเลย เอาไป 4 คะแนนค่ะ

+ Namkyithoke (2900 kyat)
เมนูนี้เป็นเส้นหมี่พม่า เส้นค่อนข้างใหญ่คล้ายเส้นหมี่เหลืองแต่แข็งกว่าค่ะ ผัดมารสจืดๆ เคียงมากับไข่ต้ม และข้าวเกรียบแผ่นเล็กๆ ค่ะ ไม่ถูกปากสุดๆ ให้ 1.5 คะแนน

+ ผัดผักรวม (3200 kyat)
แหะๆ เมนูนี้ไม่ได้ลองชิมนะคะ แต่คนอื่นๆ ทั้งโต๊ะบอกว่าเมนูนี้แย่สุดๆ ค่ะ ผักเหมือนผัดมาไม่สุก ปรุงรสไม่อร่อย จบเลย 

+ หมูสะเต๊ะ (5500 kyat)
มันเป็นหมูสะเต๊ะที่จืดชืดที่สุดเลยค่ะ สั่งมาให้หลาน หลานถึงกับไม่ยอมกินเลยทีเดียว ต้องขอให้พนักงานช่วยเอาซอสมะเขือเทศมาให้จิ้มถึงจะยอมกิน พี่สาวบอกว่ามันจืดสนิทไร้รสชาติสุดๆ ค่ะ น้ำสะเต๊ะก็จืดสนิทเช่นกัน 

+ ข้าว ถ้วยละ 900 kyat

+ น้ำดื่ม ขวดละ 800 kyat

ร้านคิด service charge อีก 10% และ government tax 5% นะคะ

สำหรับการบริการ เนื่องจากในร้านคนเยอะมากๆ พนักงานก็ดูยุ่งๆ ไม่ค่อยมีใครสนใจใครเลยค่ะ ฝรั่งโต๊ะข้างๆ เราก็ประสบชะตากรรมเดียวกัน กว่าจะเรียกพนักงานมาได้นี่ต้องยกมือกันนานเลยทีเดียว

สรุปคืออาหารพม่าร้านนี้ไม่อร่อยค่ะ ปริมาณน้อย การบริการก็ไม่ค่อยดี คิดค่าบริการในอัตราที่สูงกว่าร้านอื่นๆ ...สำหรับเราร้านนี้คงมีดีที่บรรยากาศเท่านั้นค่ะ เหมือนร้านน่าจะเหมาะมานั่งดริงค์มากกว่า